MTN onttrek oor Steve by AIG-konserteSteve Hofmeyr voer “Juliet” op by die Afrikaans is Groot-konsert in Kaapstad (Foto: Afrikaans is Groot/Facebook) Die selfoonnetwerkreus MTN het aangekondig dat hy alle bande met die Afrikaans is Groot-handelsmerk gesny het, ná versoeke op sosiale media omdat die sanger Steve Hofmeyr by die konserte optree. “Ons het besluit om alle bande met die AIG-geleentheid te sny. Deur ons handelsmerk en netwerk wil MTN Suid-Afrikaners aan mekaar verbind en mense saambring. Ons kan nie enige geleentheid borg wat op enige manier ons missie teenstaan nie,” het die maatskappy op sy amptelike Twitter-blad gesê. Die maatskappy het in ŉ verklaring bygevoeg MTN “ondersteun die groei en ontwikkeling van Afrikaans en Afrikaans is Groot is ŉ wonderlike platform om dít te bereik”. “AIG se voortgesette verbintenis met Steve Hofmeyr help MTN nie om sy doelwitte na te jaag nie.” Panyaza Lesufi, LUR vir onderwys in Gauteng, het MTN op sosiale media versoek om sy borgskap vir AIG op te skort. “Liewe MTN, jul borgskap van hierdie persoon [Steve Hofmeyr] is ŉ belediging vir vredeliewende Suid-Afrikaners. As hy by die Afrikaans is Groot-konserte optree, moet julle jul borgskap onttrek. Ons is nie gekant teen AIG nie, maar teen die beledigings van die sogenaamde sanger!” Lesufi het reageer op ŉ Twitter-plasing van Hofmeyr in Oktober 2014 waartydens hy gesê het: “Jammer om aanstoot te gee, maar in my boeke is swart mense die argitekte van apartheid. Go figure.” MTN het intussen gesê hy glo daarin om Suid-Afrika se musikale talent ten toon te stel en musiek te bevorder wat meer Suid-Afrikaners blootstel aan die verskillende genres in ons diverse land. “Die AIG-musiekkonserte het ŉ omvattende lys van welbekende en ontwikkelende Afrikaanse musikante en bied ŉ wêreldklas produksie wat die ŉ uitstekende platform maak om ons Afrikaanssprekende gebruikers te beloon en uit te brei. Plaaslike Suid-Afrikaanse musiek is vol talent, maar dit is moeilik om tot die musiekbedryf toe te tree en enige platform wat toegang tot musiekliefhebbers bied, moet aangemoedig word en verkieslik nie ondermyn word deur die rassistiese uitlating van een kunstenaar nie.” Die direksie van Afrikaans is Groot het intussen in ŉ verklaring gesê hy vermoed die hele debakel is ’n strategie wat moontlik verband hou met die komende verkiesingsveldtogte van sekere groepe. “Nog geen borg, insluitende MTN, het Afrikaans is Groot amptelik in kennis gestel dat hulle as borge onttrek nie,” aldus die verklaring. “Afrikaans is Groot bly ’n musiek- en vermaaklikheidsplatform wat kunstenaars die geleentheid bied om hul talent ten toon te stel. Ons enigste doel is om musiek en vermaak vir die Afrikaanse gemeenskap aan te bied – iets wat alle kulture tog verdien. Hierdie platform is primêr geskep vir die getroue ondersteuners van Afrikaanse musiek, die publiek.” AIG het bygevoeg die platform verskaf ook inklusiewe werksgeleenthede vir kunstenaars, musikante, tegnici en ongeveer 300 personeel van alle rassegroepe en demografieë. “Vir ons, wat elke aand sien hoe konsertgangers hulself uitleef en die vertonings geniet met vermaak wat hul harte raak, sal dit baie hartseer wees as hierdie groep onrusstokers die toekoms van hierdie gevestigde en geliefde platform in die wiele ry,” sê Arnold Coleske, uitvoerende vervaardiger van die Afrikaans is Groot-konserte. “Afrikaans is Groot se posisie bly dus tot verdere kennisgewing onveranderd. Ons sien uit na die res van die vertonings in die Kaap sowel as die komende konserte in Pretoria waarvoor daar reeds nagenoeg 100 000 kaartjies verkoop is. Baie dankie aan ons geliefde ondersteuners, vennote en getroue borge wat die vlagskip van Afrikaanse musiek op die water hou. Ons beloof om niemand ooit teleur te stel of in die steek te laat nie.” Die Afrikaans is Groot-konserte vind hierdie naweek in Kaapstad plaas. Dear @MTNza, your sponsorship of this person’s performance is an insult to all peace loving South Africans. If he performs at Afrikaans is Big concert then withdraw your sponsorship. We are not against AIB but against the insults of the so called singer! https://t.co/H1xCYsb21K — Panyaza Lesufi (@Lesufi) March 14, 2019 We have taken the decision to cut all ties with the AIG event. Through its brand and network, MTN seeks to connect South Africans and bring people together. As such, we cannot sponsor an event that in any way contradicts our objectives. Read more: https://t.co/d4OrfFBhhj — MTN South Africa (@MTNza) March 15, 2019